32006D0009
L 007/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 януари 2006 година
за изменение на приложение I към Решение 79/542/ЕИО на Съвета по отношение на преходни мерки за транзитно преминаване на живи животни от България и Румъния през Бивша югославска република Македония, Сърбия и Черна гора
(нотифицирано под номер С(2005) 5885)
(текст от значение за ЕИП)
(2006/9/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2004/68/ЕО на Съвета от 26 април 2004 г. относно определяне на ветеринарно-санитарните правила за внос и транзит в Общността на някои живи копитни животни, за изменение на Директиви 90/426/ЕИО и 92/65/ЕИО и за отмяна на Директива 72/462/ЕИО (1), и по-специално член 3, параграф 1 и член 17 от нея,
като има предвид, че:
(1)
Част 1 от приложение I към Решение 79/542/ЕИО на Съвета от 21 декември 1979 г. относно съставянето на списък на трети страни или части от трети страни и за определяне на ветеринарно-санитарните условия и условията, свързани с общественото здраве, както и условията за ветеринарно сертифициране за внос в Общността на някои живи животни и прясно месо от тях (2) установява списък с трети страни и части от трети страни, от които държавите-членки могат да внасят някои живи животни.
(2)
Бивша югославска република Македония, Сърбия и Черна гора са изброени в част 1 от приложение II към Решение 79/542/ЕИО за внос в Общността на месо, но не са изброени в част 1 от приложение I и следователно понастоящем не се разрешава внос и преминаване през ЕС на живи животни, включени в настоящото решение.
(3)
Въпреки това ситуацията, свързана с болестта в тези страни, е обаче приемлива и, освен това, в интерес на благосъстоянието на животните е за предпочитане да се позволи преминаване на кланични животни през тези страни, при условие че са спазени някои условия. Следователно за преходен период до 31 декември 2006 г. и в очакване на мисия на Комисията до тези страни преминаването през тези страни на пратки от живи животни, цитирани в Решение 79/542/ЕИО, за директно клане може да се разреши за такива, които идват от присъединяващите се страни България и Румъния и са предназначен за държава-членка. Този преходен период се прилага само за България и Румъния с оглед на предстоящото им присъединяване.
(4)
За да се гарантира здравният статус на отделните пратки, трябва да се определят допълнителни условия като запечатване на камионите и подпечатване на сертификат.
(5)
Част 1 от приложение I към Решение 79/542/ЕИО трябва да бъде съответно изменена.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част 1 от приложение I към Решение 79/542/ЕИО се заменя с приложението към настоящото решение.
Член 2
Настоящото решение се прилага от 12 януари 2006 г.
Член 3
Адресати на настоящото решение са държавите-членки.
Съставено в Брюксел на 6 януари 2006 година.